Φασολάδα ηπειρώτικη, με χόρτα
Το πάντρεμα των χόρτων και των μυρωδικών με τα όσπρια κάνουν αυτήν την ηπειρώτικη συνταγή για φασολάδα αξέχαστη.
300 γρ. φασόλια μεγάλα, μουλιασμένα από το προηγούμενο βράδυ σε κρύο νερό, 1 κιλό ανάμεικτα χόρτα, καθαρισμένα και χοντροκομμένα, όπως ζοχούς, αντίδια και σπανάκι, 1/2 μάτσο άνηθος, ψιλοκομμένος (χωρίς τα χοντρά κοτσάνια), 1 μέτριο κρεμμύδι ξερό, σε ψιλά καρέ, το λευκό και τρυφερό πράσινο μέρος από 1 φρέσκο κρεμμυδάκι, ψιλοκομμένο, 1 ολόκληρο ντοματάκι κονσέρβας, κομμένο σε μέτρια καρέ (ή 1 μέτρια φρέσκια ντομάτα, ξεφλουδισμένη και κομμένη σε ψιλά καρέ, στην εποχή της), 1 πιπεριά Φλωρίνης (από βάζο), στραγγισμένη και κομμένη σε μέτρια καρέ (ή φρέσκια στην εποχή της), 100 ml ελαιόλαδο, 1/2 κουτ. γλυκού μπούκοβο σε σκόνη (ή όσο μας αρέσει), αλάτι, φρεσκοτριμμένο πιπέρι
Για να φτιάξουμε την Ηπειρώτικη φασολάδα με χόρτα, ξεκινάμε στραγγίζοντας τα φασόλια και τα βάζουμε σε μια βαθιά κατσαρόλα με νερό τόσο που να τα υπερκαλύπτει κατά 5 εκ. και βράζουμε σε μέτρια φωτιά για περίπου 1 ώρα, ή μέχρι να μαλακώσουν, χωρίς να λιώσουν. Τα σουρώνουμε και κρατάμε το νερό που έβρασαν.Σε μια βαθιά κατσαρόλα ζεσταίνουμε τη μισή ποσότητα ελαιολάδου σε μέτρια φωτιά και σοτάρουμε τα χόρτα μαζί με τα κρεμμύδια, για 4-5 λεπτά, ανακατεύοντας με ξύλινη κουτάλα. Προσθέτουμε τα φασόλια, τον άνηθο, την πιπεριά (αν βάλουμε φρέσκια, τη σοτάρουμε μαζί με τα χόρτα), αλατοπίπερο και το νερό που είχαμε κρατήσει. Το νερό θα πρέπει να υπερκαλύπτει τα υλικά κατά 3 -4 εκ. Αν είναι λιγότερο, προσθέτουμε ζεστό νερό. Μαγειρεύουμε για περίπου 30 λεπτά ή μέχρι να μαλακώσουν τα υλικά και να χυλώσει η φασολάδα. Σε ένα μικρό τηγάνι ζεσταίνουμε το υπόλοιπο ελαιόλαδο σε μέτρια φωτιά και σοτάρουμε το μπούκοβο μαζί με την ντομάτα, για περίπου 2-3 λεπτά, μέχρι να μαλακώσει ελαφρώς η ντομάτα και να «βγάλει» το άρωμά του το μπούκοβο. Περιχύνουμε με το μείγμα τη φασολάδα, ανακατεύουμε απαλά και σερβίρουμε.
Όσπρια,Φασόλια,Χόρτα , Μυρωδικά,Vegan,Νηστίσιμα,Χορτοφαγικά